**ZAJEDNIČKA IZJAVA**

**PREDSJEDNIKA VLADE REPUBLIKE HRVATSKE,**

**ANDREJA PLENKOVIĆA**

**I**

**PREDSJEDNIKA VLADE REPUBLIKE SJEVERNE MAKEDONIJE, HRISTIJANA MICKOSKOG,**

**ZAGREB,**

**29. KOLOVOZA 2024.**

Predsjednici Vlada Republike Hrvatske Andrej Plenković i Republike Sjeverne Makedonije Hristijan Mickoski, prilikom službenog posjeta predsjednika Vlade Republike Sjeverne Makedonije Republici Hrvatskoj 29. kolovoza 2024. usuglasili su zajedničku izjavu koja ima za cilj:

* daljnje jačanje bilateralne suradnje temeljene na prijateljstvu, partnerstvu, euroatlantskom savezništvu, načelima dobrosusjedskih odnosa, europskim vrijednostima i međusobnom uvažavanju;
* izraziti namjeru i volju da se bilateralni odnosi dodatno osnaže na svim područjima od obostranog interesa;
* osnažiti i afirmirati europski put Sjeverne Makedonije i jačati suradnju u europskom duhu;

U tom smislu, iskazan je obostran interes za suradnju u sljedećim područjima:

**Suradnja na području EU integracija**: Uz snažnu političku podršku, Vlada Republike Hrvatske nastavit će pružati tehničku pomoć prenošenjem vlastitih iskustava i ekspertiza u procesu europskih integracija Sjeverne Makedonije s posebnim naglaskom na daljnje aktivno sudjelovanje hrvatskih institucija u twinning projektima, sukladno Ugovoru o Euroatlantskom partnerstvu koji su dvije države potpisale 2013. godine.

**Gospodarska suradnja**: Predsjednici Vlada obiju država dogovorili su daljnje unaprjeđenje trgovinske i gospodarske suradnje. Područja od posebnog interesa su energetika, turizam, poljoprivreda, prehrambena industrija, farmacija kao i ostala područja za koja se utvrdi postojanje potencijala za suradnju.

Obje strane pozdravljaju inicijativu da se do kraja kalendarske godine održi sastanak dviju gospodarskih komora kako bi se potaknula nova ulaganja i investicije te povećala gospodarska razmjena između dviju država.

**Suradnja u području vanjskih odnosa, obrane i sigurnosti**: Dijeleći zajedničke vrijednosti članstvom u Sjeveroatlantskom Savezu, dvije države jačat će međusobne partnerske odnose kroz međusobne konzultacije radi daljnje harmonizacije stajališta i prijedloga oko zajedničkih bitnih tema i kroz suradnju u modernizaciji oružanih snaga. Također, Republika Hrvatska spremna je pružiti i potrebnu stručnu pomoć i podršku u nastavku reformskih procesa u sigurnosnom sektoru Republike Sjeverne Makedonije. Dodatno, konstatirana je odlična suradnja u pogledu upravljanja nezakonitim migracijama te se potiče nastavak takve suradnje.

Dvije strane također izražavaju svoju želju zajednički djelovati u jačanju kapaciteta u području zaštite od požara i drugih prirodnih katastrofa.

**Suradnja u području zdravstva:** U svrhu daljnjeg jačanja i unaprjeđenja suradnje u području zdravstva i zdravstvenog turizma, ovom prigodom potpisan je Plan suradnje između Ministarstva zdravstva Republike Hrvatske i Ministarstva zdravstva Republike Sjeverne Makedonije. Potvrđen je interes makedonske strane za uspostavljanjem suradnje između zdravstvenih ustanova dviju država s ciljem jačanja kapaciteta zdravstvenog sustava, odnosno unaprjeđenja zdravstvenih usluga i zdravstvene zaštite građana Sjeverne Makedonije uz pomoć Republike Hrvatske kao zemlje partnera u ostvarivanju ovog cilja.

**Znanost i obrazovanje:** U svrhu daljnjeg jačanja i unaprjeđenja suradnje u području znanosti i obrazovanja, dodatno i u kontekstu unaprjeđenja položaja hrvatske manjine u Sjevernoj Makedoniji kao i makedonske manjine u Republici Hrvatskoj ovom prigodom potpisan je Program suradnje između Ministarstva znanosti, obrazovanja i mladih Republike Hrvatske i Ministarstva obrazovanja i znanosti Republike Sjeverne Makedonije o suradnji u području obrazovanja. U cilju osiguravanja dugoročnog razvoja i povezanosti budućih naraštaja, dvije će države poticati i podupirati obrazovne programe i programe za mlade, kao što su razmjene studenata, zajednički istraživački projekti te sudjelovanje na međunarodnim konferencijama i forumima. Ove inicijative omogućit će mladima iz obiju država razmjenu iskustava i znanja te stvoriti snažne veze koje će povezivati naše države.

**Kulturna suradnja:** U duhu daljnjeg unaprjeđenja naših bilateralnih odnosa dvije strane izražavaju snažnu potporu intenziviranju kulturne suradnje kroz zajedničke projekte s ciljem promocije kulturne baštine.

**Infrastrukturni projekti:** Uvažavajući važnost infrastrukturne povezanosti za gospodarski rast i razvoj, dvije su strane suglasne intenzivirati dijalog o mogućnostima suradnje u izgradnji i modernizaciji infrastrukture. To uključuje prepoznavanje i provedbu zajedničkih projekata od obostranog interesa.

**Digitalna transformacija:** Dvije strane prepoznaju važnost i značaj digitalne transformacije za daljnji gospodarski rast i sigurnost naših društava. Kroz razmjenu iskustava i stručnosti stremit ćemo prema stvaranju sigurnog i inovativnog digitalnog okruženja koje će koristiti građanima i tvrtkama.

**Energetika:** Prepoznajući važnost energetske sigurnosti i održivosti, zajednička je želja osnaživati partnerstvo u području energetike s ciljem diversifikacije, zaštite okoliša i energetske tranzicije, omogućujući istovremeno održiv gospodarski i društveni razvoj.